ઇતિહાસના પટ પર નજર નાખીએ છીએ ત્યારે એક વાત ઊડીને આંખે વળગે છે. સત્તાના સિંહાસન પર રાજાશાહી હોય, સરમુખત્યારશાહી હોય કે પછી લોકશાહી હોય, આ બધામાં સમયાંતરે પરિવર્તન આવ્યા જ કરે છે. રાજ્ય સિંહાસને ચંદ્રગુપ્ત હોય કે અશોક, કાળક્રમે મોગલો સિંહાસનારૂઢ થાય અને પછી અંગ્રેજી હકૂમત સર્વેસર્વા થઈ જાય. બધું જ બદલાતું રહે અને સ્વાતંત્ર્યોત્તર સિત્તેર વરસના ગાળામાં પણ આપણે પાર વિનાનાં પરિવર્તનો જોયાં છે. જે જવાહરલાલ નેહરુના એક બોલ ઉપર વીજળીનો થાંભલો સુધ્ધાં સત્તાસ્થાને બેસી જતો એ જ જવાહરલાલ દેશની આજની સમસ્યાઓ માટે જવાબદાર છે એવું આજે દેશનો ઘણો મોટો વર્ગ માને છે. એકવીસમી સદીના આરંભે ડો. મનમોહન સિંહે કોંગ્રેસ પક્ષના નેજા હેઠળ દેશનું સુકાન સંભાળ્યું(કેવું સંભાળ્યું એની વિગતે ચર્ચા અહીં નથી કરવી) ર014માં સત્તાપલટો થયો અને ભાજપ પહેલી જ વાર નરેન્દ્ર મોદીના વડપણ હેઠળ શાસક પક્ષ બની ગયો.